M.Qurbanlı. Təşəkkür edirəm, Ziyafət müəllim. Hörmətli millət vəkilləri, biz hörmətli Elmira xanımın məruzəsini dinlədik. Eyni zamanda, ombudsmanın məruzəsi yazılı şəkildə bizə təqdim edilib. Ona görə də bu məsələ ətrafında çox geniş danışmağa ehtiyac duymuram. Mən təqdim olunan məruzəni müsbət qiymətləndirirəm. Hesab edirəm ki, Azərbaycan Respublikasının Konstitusiyası, vaxtilə qəbul etdiyimiz Konstitusiya qanunu çərçivəsində Azərbaycan Respublikasının İnsan hüquqları üzrə müvəkkili ötən il ərzində üzərinə düşən funksiyanı yerinə yetirib və in-san hüquq və azadlıqlarının qorunması istiqamətində fəaliyyət göstərib. Bu məruzədə də həmin fəaliyyət barədə bizə yığcam şəkildə məlumatlar təqdim olunub. Ombudsman institutu Konstitusiya qanunu ilə tənzimlənir və həmin qanunla verilən səlahiyyətlər çərçivəsində də işlər həyata keçirilir.